CELEX: 32017R1018
Language: lt
Date: 2016-06-29 00:00:00
Title: 2016 m. birželio 29 d. Komisijos deleguotasis reglamentas (ES) 2017/1018, kuriuo Europos Parlamento ir Tarybos direktyva 2014/65/ES dėl finansinių priemonių rinkų papildoma techniniais reguliavimo standartais, kuriais patikslinama investicinių įmonių, rinkos operatorių ir kredito įstaigų praneština informacija (Tekstas svarbus EEE. )

17.6.2017   
            
            
               LT
            
            
               Europos Sąjungos oficialusis leidinys
            
            
               L 155/1
            
         KOMISIJOS DELEGUOTASIS REGLAMENTAS (ES) 2017/1018
   2016 m. birželio 29 d.
   kuriuo Europos Parlamento ir Tarybos direktyva 2014/65/ES dėl finansinių priemonių rinkų papildoma techniniais reguliavimo standartais, kuriais patikslinama investicinių įmonių, rinkos operatorių ir kredito įstaigų praneština informacija
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos direktyvą 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (1), ypač į jos 34 straipsnio 8 dalies trečią pastraipą ir 35 straipsnio 11 dalies trečią pastraipą,
   kadangi:
   
               (1)
            
            
               siekiant nustatyti vienodus informacijos teikimo reikalavimus ir pasinaudoti galimybės teikti paslaugas visoje Sąjungoje teikiamais privalumais, svarbu patikslinti informaciją, kurią investicinės įmonės, rinkos operatoriai ir, kai privaloma pagal Direktyvą 2014/65/ES, kredito įstaigos turėtų pranešti savo buveinės valstybės narės kompetentingoms institucijoms, kai pageidauja teikti investicines paslaugas arba vykdyti investicinę veiklą ir teikti papildomas paslaugas kitoje valstybėje narėje;
            
         
               (2)
            
            
               informacijos, kurią buveinės valstybės narės kompetentingoms institucijoms turi pateikti investicinės įmonės, kredito įstaigos ar rinkos operatoriai, pageidaujantys teikti investicines paslaugas arba vykdyti investicinę veiklą bei teikti papildomas paslaugas arba priemones, kad palengvintų prieigą ir prekybą, apimtis ir turinys skiriasi priklausomai nuo paso teisių paskirties ir formos. Todėl aiškumo dėlei reikia apibrėžti taikant šį reglamentą naudojamus skirtingų rūšių pranešimus dėl paso;
            
         
               (3)
            
            
               dėl tų pačių priežasčių taip pat svarbu patikslinti informaciją, kurią turėtų pateikti investicinės įmonės ar rinkos operatoriai, valdantys daugiašalę prekybos sistemą (DPS) arba organizuotos prekybos sistemą (OPS), kai kitos valstybės narės teritorijoje nori pagerinti toje kitoje valstybėje narėje įsisteigusių nuotolinių naudotojų, narių ar dalyvių galimybes patekti į tas sistemas ir jose prekiauti;
            
         
               (4)
            
            
               jei pranešimo dėl paso duomenys pasikeičia, įskaitant leidimo teikti investicines paslaugas ir vykdyti investicinę veiklą atšaukimą ar panaikinimą, buveinės ir priimančiųjų valstybių narių kompetentingos institucijos turėtų gauti atnaujintą informaciją. Ta informacija turėtų būti užtikrinama, kad tos kompetentingos institucijos galėtų priimti informacija pagrįstus sprendimus, atitinkančius jų įgaliojimus ir atsakomybės sritis;
            
         
               (5)
            
            
               buveinės valstybės narės investicinių įmonių pavadinimo, adreso ir kontaktinių duomenų pasikeitimas turi būti laikomas svarbiu, todėl apie jį turi būti pranešta teikiant pranešimą dėl filialo duomenų pasikeitimo arba pranešimą dėl priklausomo agento duomenų pasikeitimo;
            
         
               (6)
            
            
               buveinės ir priimančiųjų valstybių narių kompetentingoms institucijoms svarbu bendradarbiauti siekiant sumažinti pinigų plovimo grėsmę. Šis reglamentas ir ypač investicinių įmonių veiklos programų pranešimas priimančiosios valstybės narės kompetentingai institucijai turėtų padėti vertinti ir prižiūrėti jos teritorijoje įsisteigusio filialo sistemų ir kontrolės priemonių, kuriomis užkertamas kelias pinigų plovimui ir teroristų finansavimui, tinkamumą, įskaitant to filialo pareigūno, atsakingo už pinigų plovimo prevenciją, kvalifikacijos, žinių ir geros reputacijos tinkamumą;
            
         
               (7)
            
            
               šio reglamento nuostatos yra glaudžiai susijusios, nes jomis reglamentuojami pranešimai, susiję su investicinių įmonių, rinkos operatorių ir numatytais atvejais kredito įstaigų pasinaudojimu laisve teikti investicines paslaugas ir vykdyti investicinę veiklą, taip pat pasinaudojimu įsisteigimo laisve. Siekiant užtikrinti šių nuostatų, kurios turėtų įsigalioti vienu metu, tarpusavio nuoseklumą ir palengvinti sąlygas visapusiškai jas apžvelgti ir su jomis susipažinti vienoje vietoje asmenims, kuriems jos taikomos, pageidautina visus techninius reguliavimo standartus, susijusius su informacija, kurią privaloma pranešti pagal Direktyvos 2014/65/ES II antraštinės dalies III skyrių, pateikti viename reglamente;
            
         
               (8)
            
            
               nuoseklumo sumetimais ir siekiant užtikrinti sklandų finansų rinkų veikimą, būtina, kad šiame reglamente nustatytos nuostatos ir susijusios nacionalinės nuostatos, kuriomis į nacionalinę teisę perkeliama Direktyva 2014/65/ES, būtų pradėtos taikyti nuo tos pačios dienos;
            
         
               (9)
            
            
               šis reglamentas grindžiamas EVPRI Komisijai pateiktais techninių reguliavimo standartų projektais;
            
         
               (10)
            
            
               pagal Europos Parlamento ir Tarybos reglamento (ES) Nr. 1095/2010 (2) 10 straipsnį Europos vertybinių popierių ir rinkų institucija surengė atviras viešas konsultacijas dėl tokių techninių reguliavimo standartų projektų, išnagrinėjo galimas su jais susijusias sąnaudas ir naudą ir paprašė, kad pagal to reglamento 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę,
            
         PRIĖMĖ ŠĮ REGLAMENTĄ:
   1 straipsnis
   Taikymo sritis
   1.   Šis reglamentas taikomas investicinėms įmonėms ir rinkos operatoriams, valdantiems daugiašalę prekybos sistemą (DPS) arba organizuotos prekybos sistemą (OPS).
   2.   Be to, šis reglamentas taikomas kredito įstaigoms, kurioms veiklos leidimas išduotas pagal Europos Parlamento ir Tarybos direktyvą 2013/36/ES (3) ir kurios teikia vieną ar daugiau investicinių paslaugų ar vykdo investicinę veiklą bei pageidauja naudotis priklausomų agentų paslaugomis pagal tokias teises:
   
               a)
            
            
               laisvę teikti investicines paslaugas ir vykdyti investicinę veiklą pagal Direktyvos 2014/65/ES 34 straipsnio 5 dalį;
            
         
               b)
            
            
               įsisteigimo laisvę pagal Direktyvos 2014/65/ES 35 straipsnio 7 dalį.
            
         2 straipsnis
   Apibrėžtys
   Šiame reglamente vartojamų terminų apibrėžtys:
   a)   pranešimas dėl investicinių paslaugų ir veiklos paso– pagal Direktyvos 2014/65/ES 34 straipsnio 2 arba 5 dalį pateiktas pranešimas;
   b)   pranešimas dėl filialo paso arba pranešimas dėl priklausomo agento paso– pagal Direktyvos 2014/65/ES 35 straipsnio 2 arba 7 dalį pateiktas pranešimas;
   c)   pranešimas dėl prieigos prie DPS ar OPS gerinimo priemonių teikimo– pagal Direktyvos 2014/65/ES 34 straipsnio 7 dalį pateiktas pranešimas;
   d)   pranešimas dėl paso– pranešimas dėl investicinių paslaugų ir veiklos paso, pranešimas dėl filialo paso, pranešimas dėl priklausomo agento paso arba pranešimas dėl prieigos prie DPS ar OPS gerinimo priemonių teikimo.
   3 straipsnis
   Teikiant pranešimą dėl investicinių paslaugų ir veiklos paso praneština informacija
   1.   Investicinės įmonės užtikrina, kad pranešime dėl investicinių paslaugų ir veiklos paso, pateiktame pagal Direktyvos 2014/65/ES 34 straipsnio 2 dalį, būtų nurodyta ši informacija:
   
               a)
            
            
               investicinės įmonės pavadinimas, adresas ir kontaktiniai duomenys, kartu nurodant konkretaus investicinės įmonės kontaktinio asmens vardą, pavardę;
            
         
               b)
            
            
               veiklos programa, apimanti:
               
                           i)
                        
                        
                           priimančiojoje valstybėje narėje teiksimų konkrečių investicinių paslaugų, veiklos bei papildomų paslaugų ir naudosimų finansinių priemonių duomenis;
                        
                     
                           ii)
                        
                        
                           patvirtinimą, kad investicinė įmonė, teikdama paslaugas priimančiojoje valstybėje narėje, pageidauja naudotis savo buveinės valstybėje narėje įsisteigusių priklausomų agentų paslaugomis, ir tokių priklausomų agentų vardus, pavardes, adresus ir kontaktinius duomenis bei jų teiksimas investicines paslaugas, vykdysimą investicinę veiklą, teiksimas papildomas paslaugas ir finansines priemones.
                        
                     
         2.   Pagal Direktyvos 2014/65/ES 34 straipsnio 5 dalį teikdamos pranešimą dėl investicinių paslaugų ir veiklos paso, 1 straipsnio 2 dalies a punkte nurodytos kredito įstaigos užtikrina, kad tokiame pranešime būtų nurodyta informacija, išvardyta 1 dalies a punkte ir b punkto ii papunktyje.
   4 straipsnis
   Dėl investicinių paslaugų ir veiklos duomenų pasikeitimo praneština informacija
   Pagal Direktyvos 2014/65/ES 34 straipsnio 4 dalį investicinės įmonės ir 1 straipsnio 2 dalies a punkte nurodytos kredito įstaigos užtikrina, kad pranešime dėl duomenų pasikeitimo būtų nurodyti visų informacijos, pateiktos pirminiame pranešime dėl investicinių paslaugų ir veiklos paso, pasikeitimų duomenys.
   5 straipsnis
   Dėl prieigos prie DPS ar OPS gerinimo priemonių praneština informacija
   Investicinės įmonės ir rinkos operatoriai, pagal Direktyvos 2014/65/ES 34 straipsnio 7 dalį teikiantys pranešimus dėl prieigos prie DPS ar OPS gerinimo priemonių, užtikrina, kad tokiame pranešime būtų nurodyta ši informacija:
   
               a)
            
            
               investicinės įmonės arba rinkos operatoriaus pavadinimas, adresas ir kontaktiniai duomenys, kartu nurodant konkretaus investicinės įmonės arba rinkos operatoriaus kontaktinio asmens vardą, pavardę;
            
         
               b)
            
            
               trumpas taikytinų tinkamų priemonių aprašymas ir data, nuo kurios šios priemonės bus teikiamos priimančiojoje valstybėje narėje;
            
         
               c)
            
            
               trumpas DPS ar OPS verslo modelio aprašymas, nurodant finansinių priemonių, kuriomis prekiaujama, rūšį, dalyvių rūšį ir DPS ar OPS rinkodaros metodą, taikomą nuotoliniams naudotojams, nariams ar dalyviams.
            
         6 straipsnis
   Teikiant pranešimą dėl filialo paso arba pranešimą dėl priklausomo agento paso praneština informacija
   1.   Investicinės įmonės ir 1 straipsnio 2 dalies b punkte nurodytos kredito įstaigos užtikrina, kad atitinkamai pagal Direktyvos 2014/65/ES 35 straipsnio 2 arba 7 dalį pateiktame pranešime dėl filialo paso arba pranešime dėl priklausomo agento paso būtų nurodyta ši informacija:
   
               a)
            
            
               buveinės valstybės narės investicinės įmonės arba kredito įstaigos pavadinimas, adresas ir kontaktiniai duomenys ir konkretaus investicinės įmonės arba kredito įstaigos kontaktinio asmens vardas, pavardė;
            
         
               b)
            
            
               filialo arba priklausomo agento, iš kurio galima gauti dokumentus, pavadinimas, adresas ir kontaktiniai duomenys priimančiojoje valstybėje narėje;
            
         
               c)
            
            
               už filialo arba priklausomo agento valdymą atsakingų asmenų vardai ir pavardės;
            
         
               d)
            
            
               nuoroda (elektroninė ar kitokia) į viešo registro, kuriame yra įregistruotas priklausomas agentas, vietą;
            
         
               e)
            
            
               veiklos programa.
            
         2.   1 dalies e punkte nurodyta veiklos programa apima:
   
               a)
            
            
               teiktinų investicinių paslaugų, veiklos, papildomų paslaugų ir finansinių priemonių sąrašą;
            
         
               b)
            
            
               apžvalgą, kuria paaiškinama, kaip filialas arba priklausomas agentas prisidės prie investicinės įmonės, kredito įstaigos arba grupės strategijos, ir nurodoma, ar investicinė įmonė yra grupės narė ir kokios bus pagrindinės filialo arba priklausomo agento funkcijos;
            
         
               c)
            
            
               klientų arba sandorio šalių, su kuriomis filialas arba priklausomas agentas dirbs, rūšies aprašymą, nurodant, kaip investicinė įmonė arba kredito įstaiga tuos klientus ir sandorio šalis pritrauks ir su jais dirbs;
            
         
               d)
            
            
               šią informaciją apie filialo arba priklausomo agento organizacinę struktūrą:
               
                           i)
                        
                        
                           funkcinius, geografinius ir teisinius atskaitomybės ryšius, jei taikoma matricos valdymo struktūra;
                        
                     
                           ii)
                        
                        
                           aprašymą, kaip filialas arba priklausomas agentas atitinka investicinės įmonės arba kredito įstaigos struktūrą arba grupės struktūrą, jei investicinė įmonė arba kredito įstaiga yra grupės narė;
                        
                     
                           iii)
                        
                        
                           filialo arba priklausomo agento atskaitomybės pagrindinės buveinės atžvilgiu taisykles;
                        
                     
         
               e)
            
            
               asmenų, atliekančių filialo arba priklausomo agento pagrindines funkcijas, įskaitant asmenis, atsakingus už einamąją filialo arba priklausomo agento veiklą, atitiktį reikalavimams ir skundų nagrinėjimą, duomenis;
            
         
               f)
            
            
               visų užsakomųjų paslaugų susitarimų, svarbių filialo arba priklausomo agento veiklai, duomenis;
            
         
               g)
            
            
               taikysimų sistemų ir kontrolės priemonių duomenų santrauką, įskaitant:
               
                           i)
                        
                        
                           priemones, taikysimas siekiant apsaugoti klientų pinigus ir turtą;
                        
                     
                           ii)
                        
                        
                           priemones, kuriomis užtikrinama atitiktis veiklos vykdymo taisyklėms ir kitų pareigų, pagal Direktyvos 2014/65/ES 35 straipsnio 8 dalį patenkančių į priimančiosios valstybės narės kompetentingos institucijos atsakomybės sritį, taip pat įrašų laikymo pareigų pagal tos direktyvos 16 straipsnio 6 dalį vykdymas;
                        
                     
                           iii)
                        
                        
                           vidaus priemones, kuriomis kontroliuojamas personalas, įskaitant savo sąskaita vykdomų sandorių kontrolės priemones;
                        
                     
                           iv)
                        
                        
                           priemones, kuriomis užtikrinamas pinigų plovimo prevencijos pareigų vykdymas;
                        
                     
                           v)
                        
                        
                           su filialo arba priklausomo agento investicinėmis paslaugomis arba veikla susijusių užsakomųjų paslaugų ir kitų susitarimų su trečiosiomis šalimis kontrolės priemonių duomenis;
                        
                     
                           vi)
                        
                        
                           akredituotos kompensavimo programos, kurios narė yra investicinė įmonė arba kredito įstaiga, pavadinimą, adresą ir kontaktinius duomenis;
                        
                     
         
               h)
            
            
               pradinio trisdešimt šešių mėnesių laikotarpio pelno ir nuostolio, taip pat pinigų srauto prognozes.
            
         3.   Kai filialas yra įsisteigęs priimančiojoje valstybėje narėje ir ketina naudotis priklausomų agentų paslaugomis toje valstybėje narėje pagal Direktyvos 2014/65/ES 35 straipsnio 2 dalies c punktą, 1 dalies e punkte nurodytoje veiklos programoje taip pat nurodoma kiekvieno tokio priklausomo agento tapatybė, adresas ir kontaktiniai duomenys.
   7 straipsnis
   Dėl filialo arba priklausomo agento duomenų pasikeitimo praneština informacija
   1.   Pagal Direktyvos 2014/65/ES 35 straipsnio 10 dalį investicinės įmonės ir 1 straipsnio 2 dalies b punkte nurodytos kredito įstaigos užtikrina, kad pranešime dėl duomenų pasikeitimo būtų nurodyti visų informacijos, pateiktos pirminiame pranešime dėl filialo paso arba pranešime dėl priklausomo agento paso, pasikeitimų duomenys.
   2.   Investicinės įmonės ir 1 straipsnio 2 dalies b punkte nurodytos kredito įstaigos užtikrina, kad visi pranešimo dėl filialo paso arba pranešimo dėl priklausomo agento paso pasikeitimai, susiję su filialo veiklos nutraukimu arba priklausomo agento paslaugų atsisakymu, apimtų šią informaciją:
   
               a)
            
            
               asmens arba asmenų, kurie bus atsakingi už filialo arba priklausomo agento veiklos nutraukimo procesą, vardą, pavardę;
            
         
               b)
            
            
               planuojamo veiklos nutraukimo tvarkaraštį;
            
         
               c)
            
            
               duomenis ir procesus, siūlomus verslo veiklai likviduoti, įskaitant informaciją apie tai, kaip bus apsaugoti klientų interesai, nagrinėjami skundai ir įvykdomi neįvykdyti įsipareigojimai.
            
         8 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo Direktyvos 2014/65/ES 93 straipsnio 1 dalies antroje pastraipoje nurodytos pirmosios datos.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. birželio 29 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 173, 2014 6 12, p. 349.
   
      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
   
      (3)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).